text: Ung bankrøver overmandet 
  13 juni 2012 kl. 10.52
  En 21-årig ung mand bevæbnet med kniv forsøgte sig som bankrøver i Horsens. Det skulle han ikke have gjort. 
  
   
  Røveriforsøget fandt sted i Nordeas filial i Horsens. Men den unge mand fik kun ganske kort tid på fri fod efter røveriet onsdag formiddag. Faktisk nåede han kun få meter væk fra bankfilialen på Rådhustorvet, før han var overmandet.
   - Han smed kniven og lagde sig på jorden, da en betjent med trukket pistol råbte til ham, fortæller et vidne til Horsens Folkeblad.
  
  Lommer fulde af penge 
  Det var en politipatrulje, som tilfældigt var i nærheden, der fik løbet røveren op.
  Hans lommer var proppet med pengesedler, har øjenvidnet fortalt til Horsens Folkeblad.
  Politiet vil torsdag kræve manden varetægtsfængslet.
  